— Эйе. Һаҡларға бурыслыбыҙ ҙа, сөнки был — ата-бабаларыбыҙҙың яулап алған ҡаҙанышы. Уларҙың эшен мотлаҡ дауам итергә, үҫтерергә кәрәк. Бәғзе сәйәсмәндәрҙең фекере — буш һүҙ, мәғәнәһеҙлек. Быға етди ҡарарға ярамай. Сәйәси экстремистар, төптән уйламай эш иткән кешеләр бар шул. Был осраҡта улар күпселектең ҡарашын белдермәй, ни бары шәхси мәнфәғәттәре өсөн борсолған бәләкәй бер төркөмдөң һүҙҙәрен әйтә. Улар беҙҙең хистәрҙе һынап ҡарарға маташа. Мин бындай сәйәсмәндәрҙең сығышын көлөмһөрәп ҡабул итәм, башҡаса булыуы мөмкин дә түгел. Халыҡ та шулай уйлай. Мин һәр саҡ республиканы нығытыу яғында булдым һәм ошо һүҙемдә ҡаласаҡмын. Барлыҡ мәғәнәлә лә, шул иҫәптән сәйәси яҡтан да.